Funeral Maruja Moragas 30/04/2013

Moltes gràcies per acompanyar-nos al funeral de la Mamà. Ara ens està veient a tots des del cel.

Moltes coses podria dir de la Mamà, coses que va fer, coses que va dir, coses que va escriure.

La Mamà era una gran mestra, una gran professora i una gran escriptora: això ho portava a la sang.

Era una gran lluitadora, treballadora infatigable, amiga dels seus amics, i vivia per ensenyar i ajudar als demés.

Ens ha ensenyat que davant de situacions difícils s’ha de mirar la part positiva, mantenint els valors i aferrant-se a Déu.

Però sobretot, la nostra Mare tenia dos grans passions: la Família i Déu.

Creia en el matrimoni per tota la vida i que les dones són els pilars de les famílies. Per això va lluitar ferventment per aguantar i enfortir aquests pilars: LES DONES.

La Mamà deia que només sent fidel a Jesús i a la seva voluntat la gent seria feliç.

I així ens ho va demostrar quan li van diagnosticar un càncer l’octubre passat: no es va rebel·lar i va acceptar la malaltia amb una pau indescriptible.

Oferia els seus sofriments per tots nosaltres, perquè tot ens anés bé.

Dos dies abans de morir la Mamà em va dir que si la gent sàpigues que al Cel estan sempre de festa i de bon rollo, la gent no tindria por a morir.

I que allà es trobaria amb Déu i amb tots els seus grans mestres: Aristòtil, Santa Teresa,...

Mamà, ara que estàs al Cel, ajuda’ns a ser els fills i les persones que voldries que fóssim.

Un petó ben fort, t’estimem molt i et trobarem molt a faltar.